Birseck
S Birsegg isch e geographischs Gebiet an der undere Birs. Im Kanton Basel-Landschaft umfasst si fümf Gmeinde: Arlese, Münchestei, Riinech, Aesch und Pfäffige. E sächsti Gmeind, Dornach, ghört zum Kanton Solodurn.

Bim Daal vo Angestei foot eini vo de grösste Dallandschafte vo Europa aa, die Oberrhiinischi Diefebeni. Si goot vo Aesch meh as 300 Kilometer uf Norde bis in d Gegend vo Frankfurt am Main z Dütschland, und s Birsegg isch der obersti Deil dervo.

Gschicht
S Birsegg, grad vor de Door vo der Stadt Basel, isch e Deil vom Fürstbistum Basel gsi. Zwar isch es under em Iifluss vo der Basler Reformation au reformiert worde, isch aber ufgrund vom Badener Vertrag vo 1585 wääred der Gegereformation rekatholisiert worde. Wo s Fürstbistum 1803 ufglööst worde isch, isch s Daal vo de Franzoose bsetzt gsi und 1815 mit eme Beschluss vom Wiener Kongräss zum Kanton Baasel cho und bi dr Däilig vom Kanton 1833 zum Baaselbiet. Au hüte isch non e knappi Meerhäit vo dr Bevölkerig, won e Religioon aagit, katholisch, im Gegesatz zum übrige Kanton Basel-Landschaft.

Burge
S Birsegg isch au dur siini vile Burge, Schlösser und Ruine bekannt. Die bekanntiste si:

 Ruine Pfäffige
 Burg Riichestei
 Burg Birsegg
 Ruine Münchestei
 Angestei
 Ruine Dornegg

Weblingg 
 

 
Geografii vom Kanton Basel-Landschaft
Birs